પ્રાપ્ત વિગતો મુજબ સૈયદપુરા મોટી કેનાલ પાસે રહેતા જશુભાઈ કોહ્યાભાઈ સોલંકીએ નોંધાવેલી ફરિયાદમાં જણાવ્યા મુજબ ગામમાં રહેતાં અશ્વિન કાંતિભાઈ પટેલે બે દિવસ પહેલા દશેરાના દિવસે ભયાભાઈ સોલંકીની લારીમાંથી મફતમાં સમોસા ખાવા બાબતે ઝઘડો કર્યો હતો. તે વખતે અપશબ્દો બોલીને તેમની કોમ વિશે પણ કહ્યું હતું. વળી પટેલ સમાજની સુહાની નામની યુવતી ક્ષત્રિય યુવક સુરજ સાથે પ્રેમલગ્નથી જોડાઇ હોઇ જેનો ખાર રાખી રવિવારે સાંજે શૈલેષભાઈ પટેલ સહિત ૨૫ માણસોનું ટોળું હાથમાં ધારીયા, લાકડીઓ સહિત હથિયારો લઈ મંદિર ખાતે પહોંચ્યું હતું. આ ટોળાંએ સુહાનીબેન સાથે ઝઘડો કરી કહ્યું હતું,’તું પટેલની છોકરી છું અને બીજા સમાજના યુવાન સાથે લગ્ન કર્યું’ તને ગામમાં પ્રવેશવા નહીં દઇએ અને જો આવીશ તો જાનથી મારી નાંખીશું’ તેવી ધમકીઓ આપી હતી. ત્યારબાદ ટોળાએ હિતેશભાઈ સોલંકીને લાકડીઓથી માર માર્યો હતો. આ દરમિયાન જશુભાઈ સોલંકી અને અરવિંદભાઈ સોલંકી ટોળાની ઝપેટમાં આવી જતાં બંને ઉપર તલવારથી હુમલો થયો હતો. જેથી તેઓને ઇજા થવા પામી હતી. દરમિયાન ટોળાંએ પથ્થરમારો પણ કર્યો હતો. ટોળાના હાથમાં મહેશભાઈ સોલંકી આવી જતાં તેમને લાકડીઓથી માર માર્યો હતો. પોલીસે આ બનાવ અંગે શૈલેષ પટેલ, કીર્તન પટેલ, હિતેશ પટેલ, નીકલેશ પટેલ, દિપ્તેશ પટેલ, કમલેશ પટેલ, ગોવિંદ પટેલ, શારદાબેન પટેલ, કુસુમબેન પટેલ, ભગાભાઈ પટેલ તથા ૨૦થી ૨૫ શખ્સો વિરુદ્ધ ગુનો દાખલ કર્યો હતો.